b'\n_START_ARTICLE_\nKauppalehden talousuutiset\n_START_SECTION_\nHistoria\n_START_PARAGRAPH_\nTalousuutisten juuret ovat MTV3-kanavan 10+ rahan maailma -ohjelmassa, jota esitettiin vuoden 1993 alusta aina saman vuoden toukokuun loppuun. Suuri kiinnostus talouteen johti siihen, ett\xc3\xa4 p\xc3\xa4ivitt\xc3\xa4ist\xc3\xa4 uutisointia lis\xc3\xa4ttiin, ja MTV3-kanavan ensimm\xc3\xa4iset Talousuutiset l\xc3\xa4hetettiin 12. elokuuta vuonna 1993 (ohjelmatietojen mukaan kuitenkin viitataan usein p\xc3\xa4iv\xc3\xa4m\xc3\xa4\xc3\xa4r\xc3\xa4\xc3\xa4n 16. elokuuta). Aluksi ohjelman nimi oli vain Talousuutiset, ja niit\xc3\xa4 l\xc3\xa4hetettiin maanantaisin Seitsem\xc3\xa4n Uutisten j\xc3\xa4lkeen ja tiistaista perjantaihin Kymmenen Uutisten j\xc3\xa4lkeen. Kesto mainoksineen oli 10 minuuttia. Alussa MTV3:n taloustoimitukseen kuuluivat toimitusp\xc3\xa4\xc3\xa4llikk\xc3\xb6 Juhani Pekkala ja toimittajat Tarja Hakulinen, Tarja Jokela, Veli-Jorma Juusela, Elsi Mustaniemi, Tapio Nurminen, Kari Partio, Tapani Pohjala, Markku Pohjanm\xc3\xa4ki ja Risto Repo. Loppuvuodesta 1993 ohjelmalla oli keskim\xc3\xa4\xc3\xa4rin jo l\xc3\xa4hes 600 000 katsojaa, ja saman vuoden Telvis-\xc3\xa4\xc3\xa4nestyksess\xc3\xa4 se voitti lehdist\xc3\xb6raadin kunniakirjan vuoden ajankohtaisohjelmana. My\xc3\xb6hemmin ohjelman tutuksi ruutukasvoksi nousi Elsi Mustaniemi, joka lopulta ankkuroi Talousuutisia 14 vuotta. _NEWLINE_Vuonna 1996 Talousuutiset v\xc3\xa4istyi my\xc3\xb6h\xc3\xa4isillasta urheilu-uutisl\xc3\xa4hetys Tulosruudun tielt\xc3\xa4, ja niit\xc3\xa4 l\xc3\xa4hetettiin joka arkip\xc3\xa4iv\xc3\xa4 Seitsem\xc3\xa4n Uutisten j\xc3\xa4lkeen. Vuodesta 1996 l\xc3\xa4htien MTV Oy osti Seitsem\xc3\xa4n Uutisten j\xc3\xa4lkeen l\xc3\xa4hetett\xc3\xa4vien ja Huomenta Suomen Talousuutisten materiaalin alihankintana Suomen Uutisvirta Oy:lt\xc3\xa4. Yhti\xc3\xb6n perustajana ja toimitusjohtajana oli tuolloin Pekka Hyv\xc3\xa4rinen, joka toimi my\xc3\xb6s vuosina 1993\xe2\x80\x931996 MTV3-kanavan uutisten vastaavana p\xc3\xa4\xc3\xa4toimittajana._NEWLINE_Vuoden 1999 lokakuussa MTV Oy ja Kauppalehti perustivat uuden yhti\xc3\xb6n Suomen Uutislinkki Oy:n, jonka toimitus tuotti Talousuutiset Alma Media -konsernin sis\xc3\xa4isen\xc3\xa4 yhteisty\xc3\xb6n\xc3\xa4. Yhti\xc3\xb6 vastasi my\xc3\xb6s Huomenta Suomen Talousuutisten ja viikoittaisen Kodin rahat -hy\xc3\xb6tyohjelman tuotannosta MTV3-kanavalle. Yhti\xc3\xb6n toimitusjohtajana ja taloustoimituksen esimiehen\xc3\xa4 toimi Teijo Valtanen._NEWLINE_Vuoden 1999 lopussa aloitettiin my\xc3\xb6s ohjelman v\xc3\xa4liss\xc3\xa4 oleva p\xc3\xb6rssisuora. Ensimm\xc3\xa4isen p\xc3\xb6rssisuoran Kauppalehden tiloista teki lehden toimittaja Eeva-Stiina Pesonen (o.s. Prunnila). Alussa p\xc3\xb6rssisuoria tekiv\xc3\xa4t my\xc3\xb6s Janne P\xc3\xb6ysti ja Ilkka Virtanen. Kauppalehti Online tuotti tv-l\xc3\xa4hetykseen my\xc3\xb6s tarvittavat grafiikat, kuten p\xc3\xb6rssikurssit, ja Kauppalehden br\xc3\xa4ndi oli n\xc3\xa4kyv\xc3\xa4sti esill\xc3\xa4 televisiossa. Vuoden 2000 lokakuussa MTV3-kanavalla aloitti my\xc3\xb6s uusittu Saldo \xe2\x80\x93 Kodin rahat. Vuoden 2001 loppuun jatkuneen viikoittaisen hy\xc3\xb6tyohjelman vakiokasvona ja tuottajana toimi my\xc3\xb6hemmin my\xc3\xb6s Talousuutisissa vaikuttanut Matti Toivonen._NEWLINE_Ohjelman nimi Kauppalehden Talousuutiset vakiintui vuoden 2002 alussa, jolloin Kauppalehti perusti oman monikanavatoimituksen ja tuotti sen j\xc3\xa4lkeen kaiken talousuutisoinnin my\xc3\xb6s MTV3-kanavalle. Vuodesta 2004 taloustoimituksen uutisp\xc3\xa4\xc3\xa4llikk\xc3\xb6n\xc3\xa4 toimi Tapani M\xc3\xa4kinen. MTV Oy:n siirrytty\xc3\xa4 Bonnier AB:n omistukseen vuonna 2005 Kauppalehti tuotti Talousuutisia ulkopuolisena tuotantoyhti\xc3\xb6n\xc3\xa4._NEWLINE_Ohjelma lopetettiin elokuussa 2009 osana MTV Oy:n omaa tehostamisohjelmaansa. Osa ohjelman silloisista toimittajista siirtyi MTV3:n uutistoimitukseen.'